kardosdrur/scandi-wiki huggingface dataset:
Lehmann-diskontinuiteten

Lehmann-diskontinuiteten er en ændring i udbredelseshastigheden af seismiske bølger i Jorden, der forekommer omkring 220 km dybde. Ændringen menes at være forsaget af et faseskift i Jordens indre, hvor en øvre, mere fast del af jordens kappe gradvist erstattes af den mere plastiske (omend stadig faste) kappe nedenunder.

Diskontinuiteten kommer til udtryk ved, at seismiske bølger (P- og S-bølger) generelt udbredes langsommere i jordens skorpe (Asthenosfære), ved større dybder, blandt andet som følge af den større densitet i materialet. Denne tendens ændres dog omkring 220 km dybde, hvor bølgerne igen begynder at udbredes hurtigere, desto længere nede de bevæger sig. Diskontinuiteten forefindes ved varierende dybder afhængig af, hvor på Jorden den måles. Dette skyldes antageligvis at Jordens lagdeling ikke er homogen, og at de enkelte lags tykkelse varierer.

Lehmann-diskontinuiteten er én af flere sådanne ændringer i seismiske bølgers udbredelse ved forskellige dybder, herunder Mohorovicic-diskontinuiteten, der definerer grænsen mellem Jordens skorpe (Lithosfære) og kappe, samt Gutenberg-diskontinuiteten, der ses ved overgangen mellem Jordens kappe og den flydende ydre kerne.

Diskontinuiteten er navngivet efter den danske seismolog, Inge Lehmann, som først beskrev fænomenet i 1959.

Noter 

Seismologi
Videnskab
En gang og altid

En gang og altid er det andet studiealbum fra den danske sangerinde Helene Blum. Det blev udgivet den 27. januar 2009.

Blums mand Harald Haugaard spiller violin på albummet. Christian Juncker fra duoen Juncker har skrevet sangen "Når Jeg Lukker Øjnene" sammen med Christine Milton. "I Danmark er jeg født" er skrevet af H.C. Andersen i 1850. Desuden medvirker den irske fløjtenist Brian Finnegan på som gæstemusiker. "Vil du som jeg" er baseret på et digt af Emil Aarestrup med titlen "Vil du?".

Musikmagasinet GAFFA gav albummet tre ud af seks stjerner, mens Jyllands Posten kvitterede med fem ud af seks stjerner.

Spor 
 "Vil Du Som Jeg" - 3:18
 "En Gang Og Altid" - 3:20
 "Når Jeg Lukker Øjnene" (Christian Juncker, Christine Milton) - 3:43
 "En sømand har sin enegang/Sømanden og havet" - 4:14
 "Mit Hjerte" - 3:37
 "Om Kvælden" - 4:28
 "Sømandsenken" - 3:55
 "Kongebørn" - 3:57
 "Du Gav Os De Blomster" - 3:21
 "Jeg Er Din" - 2:38
 "Urtegården" - 3:33
 "I Danmark er jeg født" (H.C. Andersen) - 3:34

Medvirkende 
 Helene Blum – vokal, guitar
 Harald Haugaard – violin
 Andy Cutting – melodeon
 Leo Svensson – cello
 Mette Spang-Hanssen - cello
 David Tallroth – mandolin, guitar
 Sune Hånsbæk – guitar
 Morten Alfred Høirup – guitar
 Mikkel Bøgild – guitar
 Morten Nordal – guitar
 Tapani Varis – bas
 Steffan Sørensen – bas
 Rasmus Zeeberg – banjo, guitar
 Stine Falk – kor
 Hans Mydtskov – duduk
 Brian Finnegan – fløjte

Referencer 

Helene Blum-album
Album fra 2009
Mango-slægten

Mango-slægten (Mangifera) er en slægt af træer og buske i Sumak-familien, Anacardiaceae. Der er 65-70 arter i familien, hvor den mest kendte er Almindelig mango, Mangifera indica. De fleste af arterne forekommer i subtropisk og tropisk Indien og Sydøstasien. De fleste arter er mellemstore til store træer, op til ca. 40m høje. Flere end 25 af arterne har spiselige frugter, og de er almindelig dyrkede i hele subtropisk og tropisk Asien.
Ólafur Thors

Ólafur Tryggvason Thors (født 19 januar 1892, død 31 december 1964) var en islandsk politiker, der var formand for Selvstændighedspartiet fra 1934-61 i en æra, hvor partiet dominerede islandsk politik. Thors var Islands statsminister i fem perioder og medlem af Altinget fra 1926 til sin dødsdag i 1964. 

I hans lange politiske karriere bestred han en lang række forskellige hverv. Ólafur Thors første ministerpost var, da han fungerede som justitsminister fra  14 november  1932 til 23 december 1932. Han var industriminister fra 1939 til 1942. Thors blev statsminister for første gang i 1942, og var da samtidig udenrigsminister. I 1944 blev han statsminister for anden gang, også denne gang var han sideløbende udenrigsminister. Han ledede regeringen frem til 1947. I 1949 blev han statsminister for tredje gang, i denne regering varetog han også posten som socialminister fra 1949 til 1950. I 1950 overtog Steingrímur Steinþórsson som statsminister, i denne regeringen var Thors fiskeri- og industriminister. Han blev statsminister for fjerde gang i 1953, i denne regering fungerede han som fiskeriminister. Den sad frem til 1956. Ólafur Thors blev statsminister for femte og sidste gang i 1959 frem til 1963.

Ólafur Thors deltog i FNs generalforsamlinger i 1947 og 1948.

Familie 
Thors var søn af den danskfødte forretningsmand Thor Jensen (1863–1947) og dennes islandske hustru Margrét Þorbjörg Kristjánsdóttir (1867–1945).

Eksterne henvisninger 
 

Statsministre fra Island
Ministre fra Island
Personer fra Reykjavik
Groß Schenkenberg

Groß Schenkenberg er en kommune i det nordlige Tyskland, beliggende i Amt Sandesneben-Nusse i den nordvestlige del af Kreis Herzogtum Lauenburg. Kreis Herzogtum Lauenburg ligger i delstaten Slesvig-Holsten.

Geografi 
Groß Schenkenberg ligger omkring 12 km øst for Bad Oldesloe, 10 kilometer sydvest for Lübeck og cirka 15 km nordvest for Ratzeburg. I kommunen ligger ud over Groß Schenkenberg, landsbyen Rothenhausen.

Eksterne kilder/henvisninger 

 
 Kommunens side på amtets websted.
 Statistikamt Nord – Bevölkerung der Gemeinden in Schleswig-Holstein 4. Quartal 2014 (XLSX-Data) (Fortschreibung auf Basis des Zensus 2011)

Byer i Slesvig-Holsten
Byer i Kreis Herzogtum Lauenburg
Vakuum isolerede fordamper

En vakuum isoleret fordamper (VIE) er en form for trykbeholder, der tillader oplagring af kryogene væsker inklusiv oxygen, nitrogen og argon i industrielle processer og til medicinske anvendelser.

Formålet med vakuumisolering er at hindre varmeoverførsel mellem den indre skal, som holder væsken, og omgivende atmosfære. Uden effektiv isolering, vil væsken hurtigt varm og gennemgår en faseovergang til gas, øge betydeligt i volumen og potentielt forårsage en katastrofal fejl til beholderen pga. en stigning i trykket. For at undgå en sådan begivenhed, er VIEer installeret med en sikkerhedsventil.

Der kræves ingen køleenhed til VIE'er fordi væsken forbliver kold grundet effektiviteten af vakuumbeholderen og tabet af latent varme som ilt fordamper efterhånden som produktet forbruges. Men hvis intet oxygen anvendes, vil temperaturen i beholderen stige gradvist, indtil gastryk forårsager at sikkerhedsventilen åbner sig. Fordampningen af dette flydende gas reducerer igen temperatur og tryk. For at forblive en væske, skal indholdet i beholderen holdes på eller under dets kritiske temperatur. Den kritiske temperatur for oxygen er -118 ° C; over denne temperatur, vil større tryk ikke resultere i en væske, men snarere en superkritisk væske.

Obligatoriske sikkerhedsfunktioner 
For at undgå eksplosioner eller andre farlige begivenheder, skal VIE holdes i et åbent område uden luftledninger (for at forhindre gnister fra tænding omgivende materialer, som vil forbrænde lettere ved tilstedeværelse af flydende ilt) og omgivet af et hegn af ikke-brændbart materiale. Parkering af køretøjer, åben ild, rygning og andre potentielt farlige aktiviteter er normalt forbudt overalt nær VIE.

Gasbeholdere
Termodynamik
Medicinsk udstyr
Sigmundur Davíð Gunnlaugsson

Sigmundur Davíð Gunnlaugsson (født 12. marts 1975 i Reykjavík) er en islandsk politiker fra det borgerlige midterparti Fremskridtspartiet. Han blev Islands statsminister 23. maj 2013, som den hidtil yngste, men gik af den 7. april 2016 efter en sag om placering af midler i skattely på de Britiske Jomfruøer. Sagen var en udløber af lækningen af Panama-papirerne.

I 2009 blev Sigmundur Davíð valgt til formand for Fremskridtspartiet. Han blev første gang valgt til Altinget samme år. Ved altingsvalget i april 2013 fik hans parti lige så mange pladser som landets traditionelt dominerende borgerlige parti, det konservative Selvstændighdspartiet. 

Sigmundur Davíð fik 30. april 2013 til opgave at danne regering af præsident Ólafur Ragnar Grímsson. Den 22. maj fremlagde Sigmundur en regeringsaftale mellem Fremskridtspartiet og Selvstændighedspartiet, hvor han selv fik statsministerposten, mens posten som finans- og økonomiminister gik til Selvstændighedspartiets leder Bjarni Benediktsson.

Skattely og  afsked 
Den 7. april 2016 afgik han formelt som Islands statsminister som følge af afsløringen af, at han sammen med sin hustru havde været medejer af et selskab i skattelyet de Britiske Jomfruøer. Fremskridtspartiet havde allerede dagen forinden aftalt med dets koalitionspartner Selvstændighedspartiet, at Sigmundur Davíð trak sig fra statsministerposten til fordel for Fremskriftspartiets næstformand Sigurður Ingi Jóhannsson. Sigmundur Davíð fortsatte som partiformand. 

Hans og hustruens selskab Wintris Inc. havde et tilgodehavende på 523 mio. islandske kroner hos de krakkede og nu statsejede banker, hvilket betød, at Sigmundur Davíð var inhabil, da han på den islandske stats vegne forhandlede vilkårene for en ordning med bankernes kreditorer, men fortav dette. Desuden brød han ifølge oppositionen og en del af den islandske presses opfattelse Altingets etiske regler ved ikke at oplyse om sin hustrus værdier i udlandet forbindelse med opgivelse af sine formueforhold, da nye og strengere regler trådte i kraft 1/1 2010, selvom han nytårsaften 2009 havde solgt sin andel af Wintris Inc. til sin hustru for den symbolske pris af 1 amerikansk dollar.

Referencer
 

Statsministre fra Island
Altingsmedlemmer
Personer fra Reykjavik
Hans E. Erenbjerg

Hans Ejlert Erenbjerg (født 1. marts 1931 i Lille Rise på Ærø, død 19. juli 2004 i Onsevig på Lolland) var en socialdemokratisk politiker. Hans E. Erenbjerg blev uddannet som lærer i 1960. Fra 1966 sad han i sognerådet i Tranekær. Han blev valgt ind i Folketinget første gang 21. september 1971, og sad der indtil 4. december 1973. Valgt ind igen 15. februar 1977, og blev genvalgt flere gange - hver gang i Nakskovkredsen - senest i 1990, da han kom ind med næsten 9000 personlige stemmer. Han fik dog uoverensstemmelser med folketingsgruppens ledelse og mistede sine udvalgsposter. Han meldte sig ud af partiet 9. december 1992, og var løsgænger indtil 9. februar 1993, hvor han genindtrådte i Socialdemokratiets gruppe. Han forlod frivilligt Folketinget i forbindelse med valget 21. september 1994. Erenbjerg gik derefter ind i lokalpolitik i Ravnsborg Kommune på Lolland, hvor han var med til at oprette Alternativlisten. Han blev valgt ind i byrådet i Ravnsborg ved kommunalvalget 21. november 2001, og sad i byrådet frem til sin død i juli 2004. Erenbjerg var gift med Eli Erenbjerg (født Røgild), og de fik sammen børnene Torsten (f. 1954), Anne (f. 1955) og Helle (f. 1961).

Eksterne kilder og henvisninger 

 Nekrolog på kristeligt-dagblad.dk
 En kommune kan ikke gå fallit information.dk 6. november 1997

Tidligere folketingsmedlemmer fra Socialdemokraterne
Jón Þorláksson

''Ikke at forveksle med præsten og oversætteren Jón Þorláksson á Bægisá

Jón Þorláksson (født 3. marts 1877, død 20. marts 1935) var Islands statsminister fra 8. juli 1926 til 28. august 1927, samt Reykjavíks borgmester fra 30. december 1932 til sin død.

Uddannelse og ingeniørkarriere 
Jon Þorláksson tog studentereksamen fra Menntaskólinn í Reykjavík i 1897 med skolens højeste karaktergennemsnit nogensinde. Han studerede derefter til civilingeniør ved Polyteknisk Læreanstalt i København og dimitterede som cand.polyt. i 1903. I 1905 blev han udnævnt til Islands overingeniør og ledede i de næste 12 år anlæg af veje og broer i landet. Han var fortaler for (og bidrog til at realisere) vandkraftværker og brugen af Islands rigelige geotermiske resurser til opvarmning af huse. Jón fratrådte sit embede i 1917 og startede en virksomhed, der importerede byggematerialer, men arbejdede også adskillige gange som selvstændig ingeniør på diverse projekter.

Politisk karriere 
Han blev valgt til Altinget i 1921 for en anti-socialistisk liste, der modarbejdede den spirende islandske arbejderbevægelse. Han var medstifter af det konservative parti Íhaldsflokkurinn (1924-29), og var partiets formand i hele dets levetid. Partiet fusionerede i 1929 med Islands lille liberale parti og dannede Selvstændighedspartiet, som Jon Þorláksson var formand for 1929-34, indtil sygdom tvang ham til at nedtrappe sin politiske karriere. Han døde det følgende forår.

Bibliografi 
 "Brændselsproblemet på Island", 1929

Kilder og baggrundlitteratur 
 Hannes H. Gissurarson: "Jón Þorláksson forsætisráðherra", Reykjavík 1992.
 Jón Þorláksson på rulers.org

Noter 

Ingeniører fra Island
Statsministre fra Island
Borgmestre fra Island
Altingsmedlemmer
Pétur Halldórsson

Pétur Halldórsson (født 26. april 1887, død 26. november 1940) var en islandsk boghandler og politiker, der var borgmester i Reykjavík fra 1935 til sin død i 1940. Peter tog studentereksamen (stúdentspróf) fra Menntaskólinn í Reykjavík i 1907, og begyndte efterfølgende at studere ved Københavns Universitet, men opgav studierne efter et års tid. Han købte i stedet Sigfús Eymundssons Boghandel i 1909 og drev den resten af livet. Pétur Halldórsson var altingsmand for Selvstændighedspartiet i Reykjavík 1932-40.

Familie 
Pétur var søn af byrådsmedlemmet Halldór Jónsson, og far til tegneren Halldór Pétursson. Blandt hans mange søskende var Gunnar Halldórsson, der stiftede fodboldklubben Fram.

Boghandlere
Altingsmedlemmer
Borgmestre fra Island
Personer fra Reykjavik
Geir Hallgrímsson

Geir Hallgrímsson (født 16. december 1925, død 1. september 1990) var en islandsk politiker fra Selvstændighedspartiet, som han var partiformand for 1973-83. Han var Islands statsminister fra 28. august 1974 til 1. september 1978.

Baggrund, uddannelse og erhvervskarriere 
Geir var søn af storkøbmanden og altingsmanden Hallgrímur Benediktsson og dennes hustru Aslaug Geirsdóttir Zoëga. Han afsluttede sin gymnasieuddannelse i 1944 og tog en juridisk embedseksamen fra Islands Universitet i 1948. På universitetet var han formand for studenterrådet. Han var desuden formand for foreningen Heimdalar 1952-54 og Sammenslutningen af Unge Selvstændighedsfolk 1957-59. Han tog senere en videreuddannelse i jura og økonomi fra Harvard University.
Geir drev advokatkontor i Reykjavik 1951-59 og var desuden administrerende direktør for familiefirmaet H. Benediktsson & Co. 1955-1959.

Politisk karriere 
Geir Hallgrímsson begyndte sin politiske karriere i kommunalpolitik og var Reykjavíks borgmester fra 1959 til 1972. Han kom i Altinget som suppleant efter Bjarni Benediktssons uventede død i 1970 og sad frem til 1983. Han var derefter udenrigsminister 1983-86.

Geir Hallgrímsson deltog 1972-74, 1977-78, 1980-1982, 1984-1988 og 1990 på Bilderbergkonferencen. Han var i en periode medlem af konferencens Steering Committees.

Eksterne henvisninger 
 Geir Hallgrímssons biografi på Althingi.is

Statsministre fra Island
Borgmestre fra Island
Altingsmedlemmer
Udenrigsministre fra Island
Hjertetågen

Hjertetågen, også kaldet IC 1805, er en stjernetåge med en afstand på 7500 lysår i stjernebilledet Cassiopeia.

Cassiopeia
Stjernetåger
The Stamping Ground

The Stamping Ground er det elvte album fra den skotske keltiske rockband Runrig. Det udkom den 6. maj 2001. Album er det sidste af bandets udgivelser, hvor gruppens keyboardspiller medvirkede Peter Wishart, da han herefter forlod bandet for at forfølge en karriere inden for politik.

Et eksemplar af albummet var ombord på STS-107, og var blandt de personlige effekter efter ulykken, hvor rumfærgen Columbia eksploderede den 1. februar 2003. Sangen "Running to the Light" var blevet brugt af en astronaut til blive vækket under missionen.

Spor 
 "# "Book of Golden Stories" - 3:52
 "The Stamping Ground" - 5:25
 "An Sabhal aig Nèill" (Neil's Barn) - 3:21
 "Wall of China" / "One Man" - 3:49
 "The Engine Room" - 3:23
 "One Thing" - 5:01
 "The Ship" - 6:05
 "The Summer Walkers" - 4:50
 "Running to the Light" - 5:00
 "Òran Ailein"  (Alans sang) / "Leaving Strathconon" - 6:00
 "Big Songs of Hope and Cheer" - 4:26
 "Òran" (sang) - 5:31

Personel 
Iain Bayne: Trommer, percussion
Bruce Guthro: Forsanger
Malcolm Jones: guitar, harmonika
Calum Macdonald: percussion, vokal
Rory Macdonald: vokal, basguitar
Peter Wishart: keyboard

Yderligere musikere 
Jon Anderskou: cello
Michael Bannister: mellotron
Alyth MacCormack: vokal
Aidan O'Rourke: fløjte
Robin Rankin: keyboard
Betina Stegmann: fløjte

Referencer

Eksterne henvisninger 
 Runrig - The Stamping Ground på Discogs

Runrig-album
Album fra 2001
Þorsteinn Pálsson

Þorsteinn Pálsson (født 29. oktober 1947 i Selfoss) er en islandsk jurist, journalist, diplomat og politiker fra Sjálfstæðisflokkurinn. Han var Sjálfstæðisflokkurinns partileder fra 1983 til 1991, og Islands statsminister fra 1987 til 1988.

Baggrund 
Þorsteinn Pálsson blev født på Selfoss på Sydisland, som søn af økonomen Páll Sigurðsson (født 1916) og Ingigerður Nanna Þorsteinsdóttir (1920–1982). Faren var nevø af politikeren Svein Guðmundsson. Þorsteinn er gift med Ingibjörg Þórunn Rafnar (1950–), datter af politikeren Jónas G. Rafnar, de har tre børn sammen. 

Han tog studentereksamen i 1968, og blev cand.jur. fra Islands Universitet 1974. Han var formand for studentforeningen Vöka 1969–1970, samt centralstyrelsesmedlem i Sjálfstæðisflokkurinns ungdomsorganiasjon, Samband ungra sjálfstæðismanna, 1975–77. Han var journalist ved Morgunblaðið 1970–1975, redaktør af den konserative avise Visir 1975–1979. Direktør i Vinnuveitendasambands Íslands 1979–1983. Efter sin politiske karriere blev Þorsteinn ambassadør i Storbritannien 1999–2002 og Danmark 2002–2005. Han er i dag medredaktør af avisen Fréttablaðið.

Politisk karriere 
Þorsteinn Pálsso blev første gang valgt ind i Altinget i 1983, og samme år blev han partiformand. Fra 1985 til 1987 var han finansminister under statsminister Steingrímur Hermannsson fra Fremskridtspartiet, som han efterfulgte som statsminister i 1987. Han var da Islands hidtil yngste statsminister nogensinde, kun 40 år gammel. Han var også industriminister en kort periode i 1987. Som statsminister ledede han en koalitionsregering med Fremskridtspartiet, og senere også Islands Socialdemokratiske Parti. Han gik imidlertid af som statsminister i september 1988 på grund af den økonomiske krise i landet, da regeringen ikke formåede at enes om en krisepakke.

I 1991 mistede han posten som partiformand til Davíð Oddsson fra partiets højrefløj, som var partiets næstformand og borgmester i Reykjavík. Da Oddsson dannede sin første regering samme år, blev Pálsson udnævnt til både fiskeri- og landbrugsminister og justits- og kirkeminister. Han varetog begge hverv indtil 1999, da han forlod politik. Þorsteinn Pálsson tilhører partiets moderate og EU-venlige fløj og har ofte siden kritiseret Sjálfstæðisflokkurinns højredrejning.

Eksterne henvisninger 
 Þorsteinn Pálsson hos Altinget

Statsministre fra Island
Altingsmedlemmer
Redaktører fra Island
Journalister fra Island
Diplomater fra Island
Ministre fra Island
Jurister fra Island
Islands ambassadør i Danmark
Personer fra Selfoss
Jón Magnússon (politiker)

Jón Magnússon (født 16. januar 1859, død 23. juni 1926) var en islandsk jurist, embedsmand og politiker, der var Islands statsminister under overgangen fra hjemmestyre til reel selvstændighed med etableringen af Kongeriget Island.

Jón Magnússon var en nær allieret af Hannes Hafstein og overtog ledelsen af Hjemmestyrepartiet efter denne. Han var statsminister på Island af to omgange. I første periode som medlem af Hjemmestyrepartiet fra 4. januar 1917 til 7. marts 1922. I sin anden embedsperiode fra 22. marts 1924 frem til sin død 23. juni 1926 som medlem af det konservative Íhaldsflokkurinn (en forløber for Selvstændighedspartiet).

Jón var gift med Þóru Jónsdóttur. I 1912 byggede de en pragtvilla på Hverfisgötu 21 i Reykjavík, som stadig står der.

Kilder 
 althingi.is:Jón Magnússon (islandsk)

Eksterne henvisninger 
 

Jurister fra Island
Statsministre fra Island
Minister for Island
Embedsmænd fra Island
Sigurður Eggerz

Sigurður Eggerz (født 1. marts 1875 i Borðeyri, død 16. november 1945 i Reykjavík) var en islandsk jurist og politiker. Han tog juridisk embedseksamen ved Københavns Universitet i 1903. Eggerz var minister for Island fra 21. juli 1914 til 4. maj 1915 og Islands statsminister fra 7. marts 1922 til 22. marts 1924.
 
Eggerz var medlem af Altinget i tre perioder fra 1911-15, 1916-26 og 1927-31, og finansminister 1917-20. Han var medgrundlægger af Selvstændighedspartiet i 1929.

Familie 
Han var gift Solveig Jónsdottír, datter af Kristján Jónsson. De blev forældre til diplomaten og forfatteren Petur Eggerz og Erna Eggerz.

Kilder 
 Althingi.is: Sigurður Eggerz (islandsk)

Jurister fra Island
Statsministre fra Island
Altingsmedlemmer
Minister for Island
Tryggvi Þórhallsson

Tryggvi Þórhallsson (født 9. februar 1889, død 31. juli 1935) var en islandsk politiker fra Framsóknarflokkurinn. Han var Islands statsminister fra 28. august 1927 til 3. juni 1932 og den første fra sit parti, der blev regeringsleder.

Kilder 
 Althingi.is: Tryggvi Þórhallsson

Statsministre fra Island
Altingsmedlemmer
Hermann Jónasson

Hermann Jónasson (født 25. december 1896, død 22. januar 1976) var en islandsk jurist, embedsmand og politiker, der var Islands statsminister i to omgange. Jónasson repræsenterede Framsóknarflokkurinn og var statsminister første gang fra 28. juli 1934 til 16. maj 1942 under Kongeriget Island, og anden gang fra 24. juli 1956 til 23. december 1958 under republikken.

Hermann Jónasson tog studentereksamen (stúdentspróf) 1920 fra Menntaskólinn í Reykjavík, derefter studerede han retsvidenskab ved Háskóli Íslands og bestod juridisk embedseksamen i 1924. Efterfølgende indledte han en karriere som embedsmand, og gik siden ind i politik.

Familie 
Hermann var søn af Jónas Jónsson, bonde og tømrer, og Pálína Guðný Björnsdóttir. Han blev gift med Vigdís Oddný Steingrímsdóttir (født 4. oktober 1896, død 2. november 1976). De fik døtrene Herdís (1927) og Pálína (1929), samt sønnen Steingrímur Hermannsson (1928), der blev islandsk statsminister i 1980-erne og var far til grundlæggeren af Lys Fremtid Guðmundur Steingrímsson.

Eksterne henvisninger 
 Alþingi.is - Hermann Jónasson

Statsministre fra Island
Jurister fra Island
Embedsmænd fra Island
Otto Lindblad

Otto Jonas Lindblad (født 31. marts 1809 i Karlstorp i Småland, død 26. januar 1864 i Norra Mellby i Skåne) var en svensk komponist.

Efter at have gået i skole i Växjö blev han 1829 student i Lund og begyndte de akademiske studier, men, optaget af musikken, nåede han først 1844 graden som filosofisk magister. Af Lunds studenterliv indlagde han sig betydelig fortjeneste ved 1838 at grundlægge Studentersangforeningen, hvilken han ledede med et talent og en dygtighed, som snart gjorde denne forening til et mønster for de samtidige sangforeninger i Norden. For Lunds studenter komponerede han sine talrige (i alt 71) mandskvartetter og korsange, typiske for svensk kvartetsang og endnu populære frem for nogen: Stridsbön, Våren, Naturen och hjärtat, Dalkarlesång, Ur svenska hjärtans djup, Vintern rasat, Sätt maskinen i gång, etc. Lindblad var musikalsk autodidakt. Sine sange komponerede han mest improviserende, hvad der fordelagtig mærkes i deres impulsive friskhed. Også smukke romancer og lignende haves fra hans hånd. Ydre anerkendelse fik han kun lidt af. Først 1856 blev han medlem af det musikalske akademi i Stockholm, og forgæves søgte han økonomisk at underbygge sin stilling i Lund. I 1847 fik han et embede som klokker i Mellby, og i denne beskedne stilling døde han.

Kilder 

 

Komponister fra Sverige
Medlemmer af Kungliga Musikaliska Akademien
Svenskere i 1800-tallet
Personer fra Småland
Sjæltågen

Sjæltågen, også kaldet Sharpless 2-199, er en stjernetåge med en afstand på 7500 lysår i stjernebilledet Cassiopeia.

Cassiopeia
Stjernetåger